A Vitòria hi ha trobat la confiança i la continuïtat que no va tenir en la seva darrera etapa a Bilbao. Una altra cosa són els resultats de l’equip, però l’home destil·la optimisme. És Ibai Gómez, davanter de l’Alabès que rep RAC1 a casa seva la setmana del partit al Camp Nou. Metòdic, tranquil, reflexiu.... el segon capità de l’Alabès desgrana el partit, a poc a poc.

Ibai Gómez i Gerard Romero, abans de l'entrevista.

“Juguem contra el millor equip d’Europa, serà duríssim”, diu a RAC1. “El Camp Nou es fa immens, enorme, gegant quan jugues allà”. L’extrem biscaí en responsabilitza a Leo Messi. “Jo gaudeixo veient-lo jugar, està clar que quan jugues contra ell estaria bé que tingues un refredat. No he vist mai a ningú com ell. Està ell i després la resta de futbolistes...” Gómez encara va més enllà i apunta que “un jugador que es proposa robar la pilota, és el millor robant.., quan vol rematar de cap, és el millor, quan intenta regatejar, és el millor... És millor jugador de la història”.

Ibai Gómez vindrà aquest diumenge al Camp Nou.

Ibai Gómez va coincidir tres temporades amb Ernesto Valverde a l’Athletic de Bilbao. Amb el Txingurri, Ibai va guanyar la Supercopa del 2015, de molt bon record per al futbolista. I també de la seva filosofia. “Crec que Valverde ho tenia tot molt clar”, explica. “Estic segur que pensa que si aconsegueix, que li facin pocs gols, defensar bé, guanyarà gairebé tots els partits, perquè té gent que farà gols en gairebé tots els partits. Crec que és el que ha fet. La pressió després de perduda és clau”, assevera. I Ibai Gómez fa un matís, amb una de les incorporacions més controvertides en el seu moment: “El fitxatge de Paulinho ha estat clau en l’estructura de l’actual Barça”.

El paper de Munir

Aquest diumenge Munir El-Haddadi tornarà a trepitjar la gespa del Camp Nou. Passa per un bon moment: va fer dos gols en l’últim partit de Copa de l’Alabès, malgrat que no es van classificar per semifinals. “Munir per mi és el millor futbolista de l’equip, el que més desequilibra, és senzill jugar amb ell, perquè saps que si li dones una pilota no la perdrà, ens està donant moltes coses”, diu.

Vols veure l’entrevista sencera a Ibai Gómez?